A BIZOTTSÁG 2004/79/EK IRÁNYELVE
(2004. március 4.)
az adózásról szóló 2002/94/EK irányelv Ciprus, a Cseh Köztársaság, Észtország, Lengyelország, Lettország, Litvánia, Magyarország, Málta, Szlovákia és Szlovénia csatlakozása miatti alkalmazásáról
AZ EURÓPAI KÖZÖSSÉGEK BIZOTTSÁGA,
tekintettel Ciprus, a Cseh Köztársaság, Észtország, Lengyelország, Lettország, Litvánia, Magyarország, Málta, Szlovákia és Szlovénia csatlakozási szerződésére (1) és különösen annak 2. cikkének (3) bekezdésére,
ekintettel Ciprus, a Cseh Köztársaság, Észtország, Lengyelország, Lettország, Litvánia, Magyarország, Málta, Szlovákia és Szlovénia csatlakozási okmányára (2) és különösen annak 57. cikkének (1) bekezdésére,
mivel:
(1)
Bizonyos 2004. május 1-je után is érvényes jogi aktusok a csatlakozás miatt kiigazításra szorulnak, és ezek nem történtek meg 2003-ban a csatlakozási okmánnyal, vagy megtörténtek, de további kiigazításokat igényelnek. Az összes kiigazítást a csatlakozás előtt kell elfogadni, hogy a csatlakozástól kezdve alkalmazhatóak lehessenek.
(2)
A csatlakozási okmány 57. cikkének (2) bekezdése alapján ezeket a kiigazításokat a Bizottságnak kell elfogadnia minden olyan esetben, amikor a Bizottság fogadta el az eredeti jogszabályt.
(3)
A 2002/94/EK bizottsági irányelvet (3) ennek megfelelően módosítani kell,
ELFOGADTA EZT AZ IRÁNYELVET:
1. cikk
A 2002/94/EK irányelv a mellékletben megállapított módon módosul.
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek a csatlakozás napjától kezdődő hatállyal megfeleljenek. Haladéktalanul ismertetniük kell a Bizottsággal ezeket a rendelkezéseket, valamint a rendelkezések és az irányelv megfelelési táblázatát.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ez az irányelv Ciprus, a Cseh Köztársaság, Észtország, Lengyelország, Lettország, Litvánia, Magyarország, Málta, Szlovákia és Szlovénia Csatlakozási Szerződésének hatálybalépésétől függően és annak napján lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2004. március 4.